Gebou in Pta-middestad brand ná dwelm-inhegtenisnemings | Maroela Media
Die gebou wat aan die brand gesteek is.
'n Gebou in die Pretoriase middestad waar twee verdagtes vir dwelmbesit in hegtenis geneem is, is aan die brand gesteek.
Polisiebeamptes het Maandag inligting opgevolg oor dwelmverwante aktiwiteite in Bloedstraat in die middestad toe hulle twee verdagtes gewaar het, het kapt. Kay Makhubele, woordvoerder van die polisie, gesê.
Die verdagtes het in 'n gebou ingehardloop waar beamptes hulle vasgekeer en in hegtenis geneem het. "Daar is dwelms in die verdagtes se besit gevind en daarop beslag gelê. Die waarde van die dwelms moet nog bepaal word."
In daardie stadium is die polisie en verdagtes deur 'n groep mense, vermoedelik taxi-operateurs, voorgekeer en die groep het die verdagtes begin aanrand. "Die polisie kon daarin slaag om vinnig die situasie te ontlont. Die verdagtes is van die groep gered en na 'n nabygeleë hospitaal gehaas vir behandeling."
Daar is later berigte ontvang oor 'n gebou wat aan die brand is. Daarna is bevestig dat dit die gebou is waar die verdagtes vroeër in hegtenis geneem is. 'n Saak van brandstigting word ondersoek.
Karen Meyer, burgemeesterskomiteelid vir gemeenskapsveiligheid en nooddienste in Tshwane, het intussen gesê sy het berigte en beeldmateriaal ontvang wat wys dat polisiebeamptes betrokke is by dwelmhandel.
Sy het ook uitgevaar teen die polisie nadat beamptes glo verhoed het dat personeel van die Tshwane-nooddienste die brand blus nadat die gebou aan die brand gesteek is. Volgens Meyer bly daar glo dwelmsmouse in die gebou.
"Dit was 'n spanningsvolle situasie, maar die polisie moet die nooddienste beskerm om hul take uit te voer."
Volgens Meyer wys die beeldmateriaal wat sy ontvang het daarop dat polisiebeamptes glo medepligtig was om geld in te vorder en die verkoop van dwelms te vergemaklik.
"Terwyl ons enige vorm van boendoegeregtigheid veroordeel, moet die SAPD as wetstoepassingseenheid sy rol speel en nie deel van die probleem wees nie."
Meyer het die provinsiale polisiekommissaris, lt.genl. Elias Mawela, uitgedaag om dringend die bewerings oor die betrokkenheid van polisiebeamptes en hul weiering om nooddienste op die toneel toe te laat om hul werk te doen, te ondersoek.
So by my Kool! Dit lyk of die SAP-ouens so ietsie op die "sideline" verdien! Dus moet die taxi-ouens moet maar die dwelms-smouse self uitsorteer??
SAPD betrokke by misdaad? Kan nie wees nie… Die mag is dan nou so mooi getransformeerd? Geloofwaardigheid voor kundigheid. Carte Blance het reeds in 2007 hierdie dwelmnes, waarby SAPD lede betrokke is, in Pta se middestad oopgevlek. Beeldmateriaal en als. Daar het egter dadels van gekom. I rest my case.
As dit 'n manier is om enige verdere spore dood te vee, gaan ook die suksesse wat die polisie behaal, 'n bedreiging in Suid-Afrika word. Daar is baie invloedrykes wat in hoe poste sit wat dit nie kan bekostig dat leidrade opgevolg word nie.
In Krugersdorp sit die SAPD met verkykers na die taxi staanplek en kyk. Dagga word verkoop. Die SAPD lede sit die koper agterna, arresteer, kla aan, en sluit toe….en vat die dagga af en gaan gee dit terug aan die "verkoper" sodat die volgende transaksie kan plaasvind…en nog arrestasies gemaak kan word, want die SAPD lede het 'n "kwota" om vol te maak…..Dit help darem bietjie met die bonusse en die bevordering jy weet?
Net een ou geboutjie in Pretoria se eens pragtige middestad wat brand, dis mos nie nuus nie. Motorongelukke is ook nie meer nuus nie. Tussen hakkies, kan iemand my vertel waar ek 'n lisensie vir 'n Harley Davidson kan kry. Ek is 'n ou man maar het nie 'n lisensie vir 'n motorfiets nie.